En seks timer lang debatmaraton om Rigsfællesskabet udviklede sig fredag til et skænderi mellem statsminister Lars Løkke Rasmussen (V) og det grønlandske folketingsmedlem, tidligere landsstyreformand Aleqa Hammond.

Hun beskyldte den danske regering for at have en »uacceptabel« fremfærd ved at hævde sin ret til at blande sig i, hvorvidt en statsejet kinesisk storentreprenør skal have mulighed for at stå for byggeriet af større lufthavne i Grønland.

Aleqa Hammond brokkede sig over, at der i Danmark har været »en konstant negativ omtale af Kinas interesse i Grønland«, mens hun ikke lagde skjul på, at der fra kinesisk side blev vist »en interesse fra Kina, som vi hilser velkommen«.